5. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ.29793/1408 της 12 Φεβρ./5 Μαρτ.  1962  (ΦΕΚ Β΄ 74) Περί υποχρεωτικής διαθέσεως παστεριωμένου γάλακτος, ως και παρασκευής γαλακτοκομικών προϊόντων εκ τούτου εις περιφέρειαν Δήμου Λαμιέων ως και των Λουτρών Καμμένων Βούρλων, Υπάτης, Πλατυστόμου και Θερμοπυλών. Έχοντες υπ’ όψει τας διατάξεις της παρ. 1 του άρθρ. 21 του Νόμ. 248/1914 «περί οργανώσεως της Ζωοτεχνικής και Κτηνιατρικής Υπηρεσίας» ως συνεπληρώθη υπό του Α.Ν. 23.1.1936 περί συμπληρώσεως του Νόμ. 248/1914 περί οργανώσεως της Ζωοτεχνικής και Κτηνιατρικής Υπηρεσίας και του Νόμ. 4085/1960 περί συμπληρώσεως του Νόμ. 248/1914 «περί οργανώσεως της Ζωοτεχνικής και Κτηνιατρικής Υπηρεσίας» και την υπ’ αριθ. 4/6.2.62 σύμφωνον γνωμοδότησιν του Κτηνιατρικού Συμβουλίου, αποφασίζομεν: Εις την περιφέρειαν του Δήμου Λαμιέων, ως και των Λουτρών Καμμένων Βούρλων, Υπάτης, Πλατυστόμου και Θερμοπυλών δυναμένων να εξυπηρετηθώσιν πλήρως υπό του εν Λαμία λειτουργούντος Συνεταιριστικού Εργοστασίου παστεριώσεως γάλακτος επιβάλλομεν την διάθεσιν εις την κατανάλωσιν μόνον γάλακτος παστεριωμένου πληρούντος τους όρους του από 2/16.5.54 Β.Δ/τος «περί Κτηνιατρικού Υγειον. Ελέγχου του γάλακτος» ως και την παρασκευήν γαλακτοκομικών προϊόντων εκ τούτου, απαγορευομένης της διαθέσεως εις την κατανάλωσιν νωπού τοιούτου ως και της παρασκευής γαλακτοκομικών προϊόντων εκ τούτου εις τας ως άνω περιφερείας. Η διάθεσις παστεριωμένου γάλακτος εις τας ως άνω περιφερείας θα λαμβάνη χώραν δια της χρησιμοποιήσεως υπό του εργοστασίου ως πρατηριούχων εκ των ήδη ασκούντων αποδεδειγμένως το επάγγελμα του πωλητού γάλακτος. Η εφαρμογή της παρούσης ανατίθεται εις την Νομαρχικήν υπηρεσίαν Φθιώτιδος και τας οικείας Αστυνομικάς Αρχάς. Η ισχύς της παρούσης άρχεται από 25 Μαρτίου ε.ε. πάσα δε παράβασις ταύτης τιμωρείται δια ποινής φυλακίσεως ενός μηνός μέχρι δύο ετών. Η παρούσα δημοσιευθήτω δια της Εφημερίδος της Κυβερνήσεως. 17.Θ.π.4-5 Προϊόντα Γάλακτος 